CELEX: 32014R0523
Language: sl
Date: 2014-05-12 00:00:00
Title: Delegirana uredba Komisije (EU) št. 523/2014 z dne 12. marca 2014 o dopolnitvi Uredbe (EU) št. 575/2013 Evropskega parlamenta in Sveta v zvezi z regulativnimi tehničnimi standardi za opredelitev, kaj predstavlja tesno vez med vrednostjo kritih obveznic institucije in vrednostjo njenih sredstev  Besedilo velja za EGP

20.5.2014   
            
            
               SL
            
            
               Uradni list Evropske unije
            
            
               L 148/4
            
         DELEGIRANA UREDBA KOMISIJE (EU) št. 523/2014
   z dne 12. marca 2014
   o dopolnitvi Uredbe (EU) št. 575/2013 Evropskega parlamenta in Sveta v zvezi z regulativnimi tehničnimi standardi za opredelitev, kaj predstavlja tesno vez med vrednostjo kritih obveznic institucije in vrednostjo njenih sredstev
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (1) in zlasti člena 33(4) Uredbe,
   ob upoštevanju naslednjega:
   
               (1)
            
            
               Dobički in izgube na strani obveznosti institucije, ki so posledica sprememb njenega kreditnega tveganja, načeloma ne bi smeli biti sestavine kapitala. Vendar se v poslovnih modelih, ki temeljijo na strogem načelu usklajevanja ali ravnovesja, to pravilo ne uporablja ob predpostavki, da se zmanjšanje ali povečanje vrednosti obveznosti popolnoma izravna z ustreznim zmanjšanjem ali povečanjem vrednosti sredstev, ki popolnoma ustrezajo obveznosti.
            
         
               (2)
            
            
               Treba je določiti zahteve za opredelitev, ali obstaja tesna vez med obveznostmi institucije v obliki kritih obveznic v smislu člena 52(4) Direktive 2009/65/ES Evropskega parlamenta in Sveta (2) ter vrednostjo sredstev institucije, ki so osnova za krite obveznice.
            
         
               (3)
            
            
               Tesna vez bi se morala odražati v računovodski obravnavi takih obveznic in hipotekarnih posojil, ki so njihova osnova, saj sicer ne bi bilo preudarno vključiti dobičkov in izgub, nastalih na podlagi sprememb kreditnega tveganja institucije.
            
         
               (4)
            
            
               Možnost dostave posojilojemalcu omogoča, da odkupi določeno krito obveznico, s katero se financira hipotekarno posojilo na trgu, ter krito obveznico dostavi banki kot predčasno poplačilo hipotekarnega posojila. Ker je posojilojemalcu na voljo ta možnost, bi morala poštena vrednost hipotekarnih posojil vedno ustrezati pošteni vrednosti kritih obveznic, s katerimi se hipotekarna posojila financirajo. To pomeni, da bi bilo treba pri izračunu poštene vrednosti hipotekarnih posojil upoštevati pošteno vrednost možnosti dostave v skladu z ustaljeno tržno prakso.
            
         
               (5)
            
            
               Ta uredba temelji na osnutkih regulativnih tehničnih standardov, ki jih je Komisiji predložil Evropski bančni organ.
            
         
               (6)
            
            
               Evropski bančni organ je opravil javna posvetovanja o osnutkih regulativnih tehničnih standardov, na katerih temelji ta uredba, analiziral morebitne povezane stroške in koristi ter prosil za mnenje interesno skupino za bančništvo, ustanovljeno v skladu s členom 37 Uredbe (EU) št. 1093/2010 Evropskega parlamenta in Sveta (3) –
            
         SPREJELA NASLEDNJO UREDBO:
   Člen 1
   Opredelitve pojmov
   Uporabljajo se naslednje opredelitve pojmov:
   
               1.
            
            
               „Krita obveznica“ pomeni obveznico iz člena 52(4) Direktive 2009/65/ES.
            
         
               2.
            
            
               „Možnost dostave“ pomeni možnost poplačila hipotekarnega posojila z odkupom kritih obveznic po tržni ali nominalni vrednosti v skladu s členom 33(3)(d) Uredbe (EU) št. 575/2013.
            
         Člen 2
   Tesna vez
   1.   Šteje se, da med vrednostjo krite obveznice in vrednostjo sredstev institucije obstaja tesna vez, če so izpolnjeni vsi naslednji pogoji:
   
               (a)
            
            
               kakršne koli spremembe poštene vrednosti kritih obveznic, ki jih izda institucija, bodo vedno imele za posledico enake spremembe poštene vrednosti sredstev, ki so osnova za krite obveznice. Poštena vrednost se določi v skladu z veljavnim računovodskim okvirom, kot je določen v členu 4(1)(77) Uredbe (EU) št. 575/2013;
            
         
               (b)
            
            
               hipotekarna posojila, ki so osnova za krite obveznice, ki jih izda institucija za financiranje posojil, se lahko kadar koli poplačajo z odkupom kritih obveznic po tržni ali nominalni vrednosti z uporabo možnosti dostave;
            
         
               (c)
            
            
               obstaja pregleden mehanizem za določanje poštene vrednosti hipotekarnih posojil in kritih obveznic. Določitev vrednosti hipotekarnih posojil vključuje izračun poštene vrednosti možnosti dostave.
            
         2.   Šteje se, da tesna vez ne obstaja, če sta v skladu z odstavkom 1 čisti dobiček ali izguba posledica sprememb vrednosti bodisi kritih obveznic bodisi hipotekarnih posojil z možnostjo dostave, ki so njihova osnova.
   Člen 3
   Začetek veljavnosti
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 12. marca 2014
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 176, 27.6.2013, str. 1.
   
      (2)  Direktiva 2009/65/ES Evropskega parlamenta in Sveta z dne 13. julija 2009 o usklajevanju zakonov in drugih predpisov o kolektivnih naložbenih podjemih za vlaganja v prenosljive vrednostne papirje (KNPVP) (UL L 302, 17.11.2009, str. 32).
   
      (3)  Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12).